《孑遗昔数口次杜少陵无家别韵》
明代·张萱

孑遗昔数口，相对饭藿藜。时危日忧生，转徙东复西。

幸未填沟壑，不辞困涂泥。锄耰付邻人，荆棘满前蹊。

故物不可遇，四顾常悽悽。妖狐作人语，饥乌向我啼。

不见索饭儿，转忆去帷妻。有群不敢入，有枝不敢栖。

薪木久已毁，藩圃无遗畦。出门未跬步，满地皆征鼙。

四邻尽惊走，岂不苦提携。嗟我掉两臂，亦苦去住迷。

苦贼与苦兵，所苦亦等齐。拘原空尔为，逸国多旁蹊。

承平知不远，此别休酸嘶。无家幸有身，尚得称遗黎。

作者简介：（1459—1527）明松江府上海人，字德晖，号颐拙。弘治十五年进士。官至湖广布政司参议，主粮储。立法禁处侵尅等积弊，忤巡抚意，遂引疾致仕。